Eldra fólk heldur fast í myndlyklana og línulega dagskrá

Leiðir fólks til áhorfs á línulegt sjónvarp

Mikill munur er á sjónvarpsneyslu eftir aldri fólks. Eldra fólk heldur enn fast í myndlykla frá stóru sjón­varpsveitunum tveimur og horfir á línulega dagskrá, en yngra fólk horfir mun minna á línulega dagskrá og notast frekar við öpp á snjalltækjum eða í snjallsjónvörpum. Þetta er meðal þess sem kemur fram í nýrri neytendakönnun Fjarskiptastofu vegna fastlínutenginga sem birt var í vikunni.

Könnunin var gerð í apríl af Maskínu og fór fram á netinu. Svarendur voru 929 talsins. Í henni kemur fram að 42% þátttakenda horfa fyrst og fremst á línulega dagskrá í sjónvarpi í gegnum myndlykil frá Símanum heima hjá sér. Rúm 16% horfa á línulega dagskrá í gegnum app á tækjum á borð við Apple TV en tæp 16% gera það í gegnum myndlykil frá Vodafone. Tæp 8% horfa í gegnum app á snjallsjón­varpi. Tæp 11% horfa ekki á línulega dagskrá yfirhöfuð. Aðeins 1% svarenda horfir í gegnum loftnet.

Heimild

Höskuldur Daði Magnússon (2022, 1. júní). Eldra fólk heldur fast í myndlyklana og línulega dagskrá. *Morgunblaðið*, 10.